12 sterf in twee botsings in VrystaatArgieffoto Elf mense is Sondagmiddag dood in ŉ botsing op die N3 tussen Villiers en Warden in die Vrystaat. Kol. Thandi Mbambo, woordvoerder van die polisie, sê die ongeluk het omstreeks 15:30 sowat 10 km buite Villiers gebeur. Volgens Mbambo was ŉ vragmotor in die rigting van Warden op pad toe dit reg van voor met ŉ Toyota Quantum-minibus gebots het. “Elf passasiers in die minibus het op die toneel gesterf. Nog vyf passasiers is per helikopter na hospitale geneem. ŉ Saak van strafbare manslag word ondersoek,” het Mbambo gesê. Vroeër die dag het nog ŉ persoon in ŉ ongeluk buite Brandfort gesterf, terwyl nog drie na hospitale gehaas is. Mbambo sê die ongeluk het omstreeks 14:00 op die ZR Mahabane-pad tussen Bloemfontein en Brandfort gebeur toe ŉ BMW en ŉ VW Polo gebots het. “Een passasier van die Polo is op die toneel dood, terwyl drie ander mense na hospitale in Bloemfontein geneem is. Die vyfde insittende is op die toneel behandel, maar nie hospitaal toe geneem nie,” sê sy. Die bestuurder van die BMW was alleen in die voertuig en is nie beseer nie.